তৃণমূলে প্রত্যাবর্তনের পর শোভন-বৈশাখীকে স্বাগত অভিষেকের

কলকাতা: দীর্ঘ বিরতির পর ফের নিজের পুরনো দলে ফিরে এলেন কলকাতার প্রাক্তন মেয়র ও বর্তমান এনকেডিএ চেয়ারম্যান শোভন চট্টোপাধ্যায় (Sovan Chatterjee) এবং তাঁর বান্ধবী বৈশাখী বন্দ্যোপাধ্যায় (Baisakhi Banerjee)। সোমবার দুপুরে তৃণমূল ভবনে আনুষ্ঠানিকভাবে দলে যোগ দেওয়ার পর তাঁরা দেখা করেন তৃণমূলের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায়ের (Abhishek Banerjee) সঙ্গে।

সাংবাদিক বৈঠকে অভিষেক বলেন,“কে কোন রাজনৈতিক দল বেছে নেবেন, তা সম্পূর্ণ ব্যক্তিগত সিদ্ধান্ত। ওঁরা কয়েক বছর সক্রিয় রাজনীতি থেকে দূরে ছিলেন। এখন মমতা বন্দ্যোপাধ্যায়ের অনুমতিক্রমে তাঁরা ফের আমাদের দলে ফিরেছেন। সামনে লড়াইয়ে একসঙ্গে পথ চলব।”

আরও পড়ুন: আতঙ্কের নাম SIR! বারাসত থেকে কলকাতা কাজ ছাড়ছেন পরিচারিকারা

২০১৮ সালে তৃণমূলের সঙ্গে মতবিরোধের জেরে মেয়র ও মন্ত্রিত্ব, দু’পদ থেকেই ইস্তফা দিয়েছিলেন শোভন। পরবর্তীতে ২০১৯ সালে তিনি বিজেপিতে যোগ দেন। তবে ধীরে ধীরে দূরত্ব কমে আসে। সম্প্রতি এনকেডিএ চেয়ারম্যান হিসেবে দায়িত্ব পাওয়ার পর থেকেই রাজনৈতিক মহলে তাঁর তৃণমূলে ফেরার জল্পনা শুরু হয়েছিল।

অবশেষে সোমবার তা বাস্তবায়িত হয়। দলে প্রত্যাবর্তনের পর শোভন বলেন, “তৃণমূলের সঙ্গে আমার আত্মিক যোগ রয়েছে। আমি ঘরের ছেলে, তাই ফের ঘরে ফিরলাম। রাজ্যের স্বার্থে, মানুষের পাশে থাকার এই লড়াইয়ে নিজের সর্বশক্তি নিয়োগ করব।”

অভিষেক বন্দ্যোপাধ্যায় এদিন কেন্দ্রীয় সরকারের বিরুদ্ধে বাঙালি হেনস্তার প্রতিবাদে রাজ্যের মানুষকে ঐক্যবদ্ধভাবে লড়ার আহ্বান জানান। রাজনৈতিক মহলের মতে, শোভন-বৈশাখীর এই প্রত্যাবর্তন আগামী বিধানসভা ভোটের আগে তৃণমূলের জন্য একটি গুরুত্বপূর্ণ পুনর্গঠন বার্তা বহন করছে।